Onutė Narbutaitė

Onutė Narbutaitė-Skirmantienė (g. 1956 m. birželio 12 d., Vilniuje) – kompozitorė, 

Lietuvos Nacionalinės kultūros ir meno premijos laureatė, Lietuvos kompozitorių sąjungos narė.

Biografija 

Gimė muzikologės Onos Narbutienės ir geologo Vytauto Narbuto šeimoje. 1963–1974 m. mokėsi Vilniaus M. K. Čiurlionio vid. meno m-kloje. Kompozicijos pradmenis Onutė Narbutaitė gavo iš kompozitoriaus Broniaus Kutavičiaus, o 1979 metais baigė Lietuvos valstybinės konservatorijos (dabar Lietuvos muzikos ir teatro akademija) prof. Juliaus Juzeliūno kompozicijos klasę. 1979-1982 metais dėstė muzikos teorijos ir istorijos disciplinas Lietuvos valstybinės konservatorijos Klaipėdos fakultetuose, nuo 1982 m. atsidėjo tik kūrybai ir gyvena Vilniuje.

Кūrybinė veikla 
Narbutaitės kūriniai atlikti daugumoje Europos šalių JAV, Kanadoje, Pietų Korėjoje. Tarp jos kūrinių užsakovų yra Helsinkio festivalis, Schleswig-Holsteino muzikos festivalis, Bavarijos radijo koncertų serija „musica viva“, 50-asis „Varšuvos ruduo“, festivaliai „Klangspuren Schwaz ”, „Aksamitna kurtyna“ / Krokuva – Europos kultūros sostinė 2000, Vilniaus festivalis, ISCM Pasaulio muzikos dienos / Gaida 2008, Thomo Manno festivalis, taip pat Frankfurto Brandenburgo Valstybinis orkestras (Tres Dei Matris Symphoniae festivalio „Musikfesttage an der Oder“ atidarymui), ansamblis „Seattle Chamber players“, Lietuvos Nacionalinis operos ir baleto teatras, “Louth Contemporary Music Society” (koncertų serijai “Music books”, Airija), Ostrobotnijos kamerinis orkestras, Kronos kvartetas (projektas “Fifty for the Future“) ir kt.

Šalia daugelio Lietuvos atlikėjų, jos muziką yra interpretavę Bavarijos Radijo Simfoninis orkestras, Sinfonia Varsovia, BBC simfoninis orkestras, Birmingemo simfoninis orkestras, Lenkijos Radijo Nacionalinis simfoninis orkestras, Basel Sinfonietta, Tapiola Sinfonietta, Sinfonietta Rīga, Miuncheno kamerinis orkestras, Ensemble Resonanz, Silezijos kvartetas, Arditti kvartetas ir daugelis kitų.

Ji buvo kviestinė festivalio kompozitorė Kaustineno XX-oje kamerinės muzikos savaitėje (Suomija, 1998), kur šalia kitų atlikimų įvyko ir užsakyto kūrinio premjera (Sinfonia col triangolo, atlikta Ostrobotnijos kamerinio orkestro), bei festivalyje "Aboa musica" (Turku, 2003), kurio visa programa buvo skirta dviejų kompozitorių – Einojuhani Rautavaaros ir Onutės Narbutaitės kūrybai (tarp kitų kūrinių, Turku filharmonijos orkestro atlikta Simfonija Nr.2). Festivalio metu Sibelijaus muziejuje pristatyta 2002-2003 m. įrašų kompanijos „Finlandia records“ išleista ir plataus tarptautinio pripažinimo sulaukusi keturių autorinių Narbutaitės CD serija.

Jos muzika, įskaitant užsakyto kūrinio premjerą, buvo vienas iš festivalio „Europäisches Musikfest Münsterland“ akcentų (1999), ji buvo reziduojanti kompozitorė vasaros menų mokykloje „Synaxis Baltica 2006“ Giorlice. Kompozitorė pristatė savo kūrybą įvairaus formato renginiuose (konversatoriumas, „workshop“ etc.), tame tarpe Frankfurto Knygų mugės forume (2002), Baltijos jūros šalių muzikai skirtoje konferencijoje Sietle (2004), Vienos Muzikos ir atlikimo menų universitete (2015). 2006 m. Krokuvos Muzikos akademijos iniciatyva išskirtinis dėmesys Narbutaitės muzikai buvo skirtas X-os Lenkų-lietuvių muzikologų konferencijos ir koncertų Krokuvoje metu, Akademijos choro ir orkestro pajėgomis Krokuvos šv. Petro ir Povilo bažnyčioje atliktos Tres Dei Matris Symphoniae.

Jos muzika taip pat skambėjo festivaliuose „Gaida“ (daug kartų nuo 1991), "Musikhøst" (Odenzė, 1992), „Varšuvos ruduo“ (1994, 1997, 2007, 2013), "De Suite Muziekweek" (Amsterdamas, 1995), "Frau musica nova" (Kelnas, 1998), "MaerzMusik" (Berlynas, 2003), "Icebreaker II: Baltic Voices" (Sietlas, 2004), „Pan Music Festival“ (Seulas, 2004, 2005), ISCM World Music Days (Bernas, 2004, Talinas 2019), "Est-Ovest" (Turinas, 2006), „Festival de Música de Alicante“ (2006), „Ars musica“ (Belgija, 2009), Internationales Musikfest Hamburg (Elbės filharmonija, 2018) ir kt. Tarptautiniame Czesławo Miłoszo literatūros festivalyje Krokuvoje, skirtame poeto 100-mečiui (2011), kaip pagrindinis muzikinis akcentas Krokuvos Operos teatre atlikta oratorija Centones meae urbi.

1991 m. su kolegomis Vidmantu Bartuliu, Algirdu Martinaičiu ir Mindaugu Urbaičiu Vilniaus Menininkų rūmuose surengtas unikalus grupinis trijų dienų festivalis BUM&N. Nuo 1982 m. rengti autoriniai koncertai Lietuvoje, Miunsteryje (2005), Giorlice (2006), Londone (2013), Vienoje (2015), Grace (2017). 2014 m. Lietuvos Nacionaliniame operos ir baleto teatre pastatyta opera “Kornetas”. EBU spektaklio transliaciją įtraukė į 2014-2015 metų Euroradijo Operos sezoną. 
Tarptautinėje kompozitorių tribūnoje (International Rostrum of Composers), kurią organizuoja Tarptautinė muzikos taryba prie UNESCO bei visų penkių kontinentų radijo transliuotojai, į geriausių kūrinių dešimtuką pateko orkestrinės kompozicijos Melodija Alyvų sode (Paryžius, 2004), krantas upė simfonija (Lisabona, 2010), Was There a Butterfly? (Palermas, 2017).

Įvertinimai 

 Lietuvos kompozitorių sąjungos organizuotuose geriausių metų kūrinių konkursuose geriausiais įvairiose kategorijose išrinkti simfoniniai opusai Simfonija Nr.2 (2001), Tres Dei Matris Symphoniae (2004), La barca (2005), chorinis Vėlinių projektas Lapides, flores, nomina et sidera (2008), opera Kornetas ir kompozicija kameriniam orkestrui Was there a Butterfly? (Metų kompozitorė, 2014), Labirintas sopranui ir fleitai (2018).
 Žurnalo “Kultūros barai” metų premija už kompoziciją Vijoklis (festivalio “Muzikos ruduo” laureatė, 1990), Vytauto Marijošiaus premija už 1991–1992 m. kūrinius (1992), Stasio Šimkaus premija už dainą Vasara (1992).
 Lietuvos Nacionalinė kultūros ir meno premija (už Centones meae urbi, 1997)
 Lietuvos meno kūrėjų asociacijos premija (2005)
 Šv. Kristoforo statulėlė (2008)
 Auksinis scenos kryžius (už opera Kornetas, 2014)
 LATGA-A apdovanojimas "Aukso žvaigždė" (2015)
 Vilniaus mero premija (2016)

Kūriniai

Vokaliniai-orkestriniai 

 Centones meae urbi, oratorija sopranui, bosui-baritonui, chorui ir orkestrui (1997, tekstai: Czesław Miłosz, Moshe Kulbak, Adam Mickiewicz, Mathias Casimirus Sarbievius, Eugenijus Ališanka, Jeremijo rauda ir kt)
 Tres Dei Matris Symphoniae, chorui ir orkestrui (simfonija nr. 3, 2003, tekstai: iš Giesmių giesmės, Angelus Domini, Gloria, Stabat Mater, Hildegard von Bingen)
 Kornetas, opera 9-iems solistams, chorui ir orkestrui (2012, libretas O.Narbutaitės, remiantis Rainer Maria Rilkės ir kitų autorių tekstais) 
 kein gestern, kein morgen, mecosopranui, tenorui ir orkestrui (operos Kornetas II. veiksmo fragmento koncertinė versija, 2012/2015, tekstai: Rainer Maria Rilke, Oscar Milosz)

Orkestriniai 

 Simfonija, dideliam orkestrui (Nr.1, 1979)
 Liberatio, 12-kai pučiamųjų (3fl-3ob-3cor-3tn), lėkštėms ir 4-iems (vn-vl-vc-cb) styginiams (1989)
 Opus lugubre, kameriniam orkestrui (1991)
 Metabolė, kameriniam orkestrui (styginiai, 2 obojai ir klavesinas, 1992)
 Sinfonia col triangolo, kameriniam orkestrui (1996)
 Melodija Alyvų sode, dideliam orkestrui (2000/2001)
 Simfonija Nr. 2, dideliam orkestrui (2001)
 La barca, dideliam orkestrui (2005)
 krantas upė simfonija, dideliam orkestrui (simfonija nr. 4, 2007)
 Was there a butterfly? kameriniam orkestrui (2013)

Kameriniai 

 Atverk užmaršties vartus, styginių kvartetas nr. 2 (1980)
 Ėjimas į tylą, vargonams (1980)
 1981-ųjų birželio muzika, smuikui ir violončelei (1981)
 Interludium, fleitai, violončelei ir vargonams (1983)
 Vilniaus divertismentas, fleitai, 2 išilginėms fleitoms, gitarai, klavesinui, būgneliui ir styginių kvartetui (1984)
 Aštuonstygė, smuikui ir altui (1986)
 Vijoklis, dviem fortepijonams (1988)
 Vinco Mykolaičio Putino eilėraštis, fortepijonui ir sopranui (1990)
 Mozartsommer 1991, fleitai, smuikui, altui ir klavesinui / fortepijonui (1991)
 Piešinys styginių kvartetui ir sugrįžtančiai žiemai, styginių kvartetas nr. 3 (1991)
 Monogramme, mušamųjų ansambliui (1992)
 Hoquetus, altui, violončelei ir kontrabosui (1993)
 Vėrinys, keliems melodiniams instrumentams ar balsams ir vienam arba keliems perkusininkams (1995)
 Gesang, altui, tenorui, bosui, obojui ir vargonams (1997, tekstas: Rainer Maria Rilke)
 Winterserenade, fleitai, smuikui ir altui (1997)
 Rudens riturnelė. Hommage à Frédéric, smuikui, altui, violončelei ir fortepijonui (1999)
 Sonnet à l'Amour, tenorui ir gitarai (1999, tekstas: Oscar Milosz)
 Sonnet à l'Amour, versija balsui ir fortepijonui (1999/2017)
 Melodija Alyvų sode, trimitui ir dviems styginių kvartetams (2000)
 Drappeggio, styginių kvartetas nr. 4 (2004)
 Le linee e i contorni, fleitai, klarnetui, smuikui ir violončelei (2006)
 Pas de deux, mecosopranui ir violončelei (2006, tekstas: Jacques Prévert)
 Heliography, sopranui, altui, violončelei ir persiškiems būgnams (2015, tekstai: Edmundas Gedgaudas, Vaidotas Daunys, O.Narbutaitė)
 Tuštumoje, fortepijonui (2016)
 Labirintas, sopranui ir fleitai (2017, tekstai: Ingeborg Bachmann, Jorge Luis Borges) 
 just strings and a light wind above them, styginių kvartetui (2017)

Choriniai 

 Nakties kantata, kameriniam chorui arba vokaliniam ansambliui (1978, tekstas: Antanas A. Jonynas)
 Kai ateina paskutinė taikos diena, moterų chorui, fleitai, altui ir klavesinui (1982, tekstas: Arvydas Ambrasas)
 Vasara, daina vaikų arba moterų chorui (1991, tekstas: O.Narbutaitė)
 Vasara, versija mišriam chorui 
 Epitafija, 4-iems balsams arba kameriniam chorui, 2-iem išilginėms fleitoms, gitarai (klavesinui), varpeliui ir lazdelėms (1993, tekstas: Rainer Maria Rilke)
 Lapides, flores, nomina et sidera, Vėlinių giedojimas chorui, fleitai piccolo, trimitui, trombonui ir būgnui (2008, tekstai: Psalmės, Visų Šventųjų litanija, kiti liturginiai tekstai, O.Narbutaitė)
 Cantio vespertina, Vėlinių giedojimo projekto atskira dalis keliems kameriniams chorams ir kelioms fleitoms piccolo (2008, tekstas: Requiem aeternam)

Muzika vaikams 

 Dainos vaikų chorui (keliolika dainų įvairioms amžiaus grupėms 1972-1999)
 Dainos mažų vaikų chorui ir vaikiškiems instrumentams (6-ios dainos, 1987)
 Keturi muzikiniai momentai, fortepijonui (1974)
 Trys pjesės dviem mažiems pianistams, fortepijonui keturioms rankoms (1975)
 Sraigė ir žiogas vakaro saulės šviesoj, fortepijonui keturioms rankoms (1986)
 Jūros akmenėlių kanonas, fortepijonui keturioms rankoms (1986)

Muzika dramos teatrui 

 Paštas (Rabindranath Tagore), teatras „Lėlė“, rež. Rimas Driežis (1987, vėliau realizuotas kaip LRT radijo spektaklis)
 Oidipo mitas, Tėbų trilogija (Sofoklis, Euripidas, Aischilas), Nacionalinis dramos teatras, rež. Gintaras Varnas (2016)

Diskografija 
Autoriniai CD:

 Centones meae urbi, Vilniaus plokštelių studija, VSCD-063 (2000)
 Rudens riturnelė,  Vilniaus plokštelių studija, VSCD-075 (2001)
 Autumn Ritornello, Finlandia Records, 0927-42996-2 (2002)
 June Music,  Finlandia Records, 0927-43437-2 (2002)
 Gate of Oblivion, Finlandia Records, 0927-43072-2 (2002)
 Symphony No.2, Finlandia Records, 0927-49597-2 (2003)
 Tres Dei Matris Symphoniae, Naxos, 8.572295 (2011)
 No yesterday, no tomorrow, Naxos, 8.573618 (2017)
 Onutė Narbutaitė. Muzika styginių kvartetui, NoBusinessrecords, NBCD-CC2 (2020)
 Heliografija / Heliography, Mama Studios CD-05 (2021)
 Tuštumoje, vieno kūrinio elektroninis leidinys: MICL EA 001 (2017)

Onutės Narbutaitės kompozicijų galima rasti keliasdešimtyje CD, išleistų Lietuvoje ir užsienyje. Tarp jų Ostrobotnijos kamerinio orkestro albumai Stimmen: BalticWorks for String Orchestra (Finlandia Records, 1995), Lighthouse (Finlandia Records, 2000) ir Dedicated to (Alba records, 2017), rinktinė VĖL: Lithuanian Chamber Music 1991-2001 (Guild, 2004), Lietuvos Muzikos informacijos centro leidiniai iš serijos “New music from Lithuania“ (LMIPC 1998-2010), įvairių atlikėjų albumai.

Šaltiniai 

Lietuvos kompozitoriai
Lietuvos nacionalinės kultūros ir meno premijos laureatai
Nacionalinės M.K. Čiurlionio menų mokyklos auklėtiniai